રજનીકાન્તની સ્ક્રીન-ઇમેજ લાર્જર ધેન લાઇફ છે, પરંતુ વાસ્તવિક જીવનમાં તેઓ પોતાના વાળ વિનાના અને મેકઅપ વગરના ચહેરા સાથે અત્યંત સાદાઈથી દેખા દે છે છતાં તેમના ચાહકોના મનમાં તેમની ઇમેજમાં એક ટકાનો પણ ઘટાડો આવ્યો નથી. ૨૦૦૭માં ‘શિવાજી’ ફિલ્મ માટે ૨૬ કરોડ રૂપિયાની ફી લીધી એ વખતે રજનીકાન્ત જૅકી ચૅન પછી સૌથી વધુ ફી વસૂલતા એશિયન સ્ટાર બની ગયેલા. ૨૦૦૦માં પદ્મભૂષણ તથા ૨૦૧૬માં પદ્મવિભૂષણથી સન્માનિત રજનીકાન્તે ૧૯૮૮માં આવેલી અશોક અમૃતરાજની હૉલીવુડ ઍડ્વેન્ચર ફિલ્મ ‘બ્લડસ્ટોન’માં પણ કામ કર્યું છે. અત્યારે તેમની ફિલ્મ ‘કબાલી’ની રિલીઝ વખતે ઍરલાઇન ઍર એશિયાએ પોતાનું એક આખું વિમાન ‘કબાલી’ના રજનીકાન્તથી રંગી નાખ્યું છે. એને કબાલી ઍરક્રાફ્ટ નામ અપાયું છે. ઍરટેલ કંપનીએ કબાલી રીચાર્જ પૅક રિલીઝ કર્યું છે, જેમાં ‘કબાલી’ની રિંગટોન ફ્રી મળશે અને ચાહકો રજનીકાન્તને શુભેચ્છા પાઠવી શકશે. ટેક્સ્ટ-મેસેજ સ્વરૂપે રહેલી એ શુભેચ્છાઓનું સંકલન કરીને એક કૉફી ટેબલ બુક પણ બહાર પડશે. ચૉકલેટ બનાવતી કૅડબરી કંપનીએ સુપરસ્ટાર કા ફાઇવ સ્ટાર નામની સ્પેશ્યલ ફાઇવસ્ટાર ચૉકલેટ બહાર પાડી છે. ઈ-કૉમર્સ જાયન્ટ કંપની ઍમેઝૉન પણ કબાલી સ્પેશ્યલ કીચેઇન, વૅક્સ સ્ટૅચ્યુ, પોસ્ટર, ફોટોગ્રાફ તથા અન્ય કબાલી મર્ચન્ડાઇઝ લઈને આવી છે. રજનીકાન્તની આ ફિલ્મ દક્ષિણની અને હિન્દી ઉપરાંત ચાઇનીઝ, થાઈ, જૅપનીઝ તથા મલય જેવી ભાષાઓમાં પણ ડબ થઈને રિલીઝ થઈ રહી છે. આ જબરદસ્ત હાઇપ સામે એ પણ યાદ રાખવું જરૂરી છે કે રજનીકાન્તની છેલ્લે રિલીઝ થયેલી બન્ને ફિલ્મો ‘કોચડયાન’ અને ‘લિંગા’ બૉક્સ-ઑફિસ પર ચપ્પટ બેસી ગઈ હતી. એક સમયે પોતાની ‘બાબા’ અને ‘બાશા’ જેવી ફિલ્મો નિષ્ફળ ગઈ ત્યારે ડિસ્ટ્રિબ્યુટરોને ગયેલી ખોટના પૈસા પાછા આપી દેનારા આ સ્ટારની નવી ફિલ્મ આવી છે ત્યારે ફરી પાછો અભૂતપૂર્વ હાઇપ ઊભો થયો છે, જેના પરથી એ હિટ જશે જ એવી આગાહી ટ્રેડ-ઍનલિસ્ટો છાતી ઠોકીને કરી રહ્યા છે. આખરે એ રજનીકાન્ત છે, ગમે તે કરી શકે એમ છે.